Villy Søvndal (SF), 2002-11-21:
Jeg skal takke ministeren for besvarelsen, som jeg godt hørte, og gøre opmærksom på, at et af de, synes jeg, trick, der bliver lavet, som gør, at diskussionen ikke bliver helt reel, er, at man sammenligner budget 2002 med budget 2003.
Alle ved jo, at budget 2002 er væsentlig lavere end regnskabet, det ved alle.
Når man så sammenligner med det tal, der er et kunstigt tal, et budgettal, og ikke tager udgangspunkt i det reelle tal, nemlig regnskabstallet,
kan man lave mange slags smarte talmanøvrer.
Men det skjuler ikke den virkelighed, at det, der sker rundtomkring, det, der sker i Storstrøms Amt, det, der sker i Ribe Amt, det, der sker i Vestsjællands Amt, det, der sker i Københavns Amt, er, at nogle af de mest tunge grupper, vi har af handicappede, bliver ramt af besparelser, bliver ramt af dårligere tilbud, bliver ramt af, at deres liv pludselig bliver slået i stykker.
Alle er jo valgt rundtomkring i landet og ved derfor meget præcis, hvad der sker.
Derfor er det underligt at have en skinddebat, der hedder, at det billede, som alle aviser skriver om, som hver eneste lokalradio beretter om, ikke er et reelt billede.
Jeg synes, det er meget uklogt af regeringen og dets støtteparti at fortsætte med at forsvare de ting, som enhver, der kan høre og se, ved foregår rundtomkring. Ministeren siger så, at der kan være behov for omlægninger.
Javel, der kan altid være behov for omlægninger.
Da Orwell skrev sin bog, indførte han et nyt sprog, hvor man kaldte ting, der engang hed noget, noget ganske andet.
Alt det, der sker nu, som folk mærker som forringelse af tilbuddene, kan man da godt vælge at kalde omlægninger.
Det rykker ikke noget som helst ved, hvordan det opleves i den virkelige verden.
Ministeren siger også, at der er lokalt selvstyre.
Javel, men der er vel ikke lokalt selvstyre til hvad som helst, eller er der?
Jeg hørte ministeren holde en meget stærk tale på socialchefernes årsmøde under overskriften: Lov er lov, og lov skal holdes.
Jeg tror, at ministeren er nødt til at beslutte sig til, hvilken af de to hære hun hovedsagelig vil tjene.
Jeg tror nemlig, at de to ting nogle gange kommer til at konflikte.
Tilbage til tallene.
Hvad er det, der kommer til at ske på de centrale sociale områder, som billedet tegner sig nu?
Lad os tage børneområdet først.
Børneområdet har mistet i omegnen af 0,5 mia. kr., ikke på grund af faldende børnetal, men på grund af svagere normering, altså færre voksne pr. barn, i en situation, hvor statsministeren taler om at bryde
den sociale arv, og åbningstiden er indskrænket i en periode, hvor erhvervslivet taler om fleksibilitet, og det kommer man så i øvrigt til at betale mere for.
På ældreområdet, hvor regeringen lovede forbedringer i størrelsesordenen 0,5 mia. kr., ligger der kun én undersøgelse af, hvad virkningen bliver.
Den er lavet af firmaet PLS RAMBØLL.
De siger, at det samlet på ældreområdet betyder et svagt faldende forbrug på ældre.
Det er da meget langt fra løfterne, man stillede i udsigt, om forbedringer, så både på børneområdet og på ældreområdet går det modsat.
Og på det område, der hedder de allermest udsatte grupper,
vil jeg godt bede regeringen om i det mindste at vise den respekt for de mennesker, det går ud over, at anerkende, at en forringelse er en forringelse, i stedet for at tale til dem, som om de hverken er i stand til at høre eller se.
Jeg skal ikke gøre meget ud af det.
Vi havde en debat den 2. maj om det forebyggende arbejde.
Men det, regeringen jo har gjort på en række strækninger, er at skære ned på det, der kunne gøre, at sociale problemer ikke udviklede sig massivt, gennem at man greb ind i tide f.eks. i form af forebyggende arbejde i de boligsocialt hårdt belastede områder osv. osv. osv.
Derfor går det så galt.
Så siger ministeren og andre formentlig også under de korte bemærkninger, at jeg nyder at sige det her.
Nej, jeg synes ikke, det er spor sjovt.
Jeg synes bare, det er på tide, at det her Folketing og den her regering vedkender sig ansvaret for de ting, man gør.
Skattestoppet har en bagside, og den bagside betaler nogle af de dårligst stillede grupper i det her samfund i øjeblikket.